ROZHODNUTIE KOMISIE
z 13. júla 2005,
ktorým sa mení a dopĺňa rozhodnutie 96/609/ES ustanovujúce osobitné podmienky upravujúce dovoz produktov rybolovu a akvakultúry pochádzajúcich z Pobrežia Slonoviny, pokiaľ ide o príslušný orgán a vzor veterinárneho osvedčenia
[oznámené pod číslom K(2005) 2584]
(Text s významom pre EHP)
(2005/514/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 ustanovujúcu zdravotné podmienky pre výrobu a umiestňovanie rybacích výrobkov na trh (1), najmä na jej článok 11 ods. 1,
keďže:
(1)
V rozhodnutí Komisie 96/609/ES (2) sa stanovuje „Ministre de l'Agriculture et des Ressources Animales - Direction Générale des Ressources Animales“ („MARA-DGRA“) ako príslušný orgán Pobrežia Slonoviny na overovanie a osvedčovanie súladu produktov rybolovu s požiadavkami smernice 91/493/EHS.
(2)
Po reštrukturalizácii štátnej správy Pobrežia Slonoviny sa príslušný orgán zmenil na „Ministère de la Production Animale et des Ressources Halieutiques - Direction des Services Vétérinaires et de la Qualité (MIPARH-DSVQ)“.
(3)
Tento nový orgán je spôsobilý riadne overovať uplatňovanie platných pravidiel.
(4)
Orgán MIPARH-DSVQ poskytol formálne záruky za dodržiavanie noriem hygienických kontrol a monitorovania produktov rybolovu a akvakultúry podľa smernice 91/493/EHS a za plnenie hygienických požiadaviek, ktoré sa zhodujú s požiadavkami ustanovenými v uvedenej smernici.
(5)
Rozhodnutie 96/609/ES by sa preto malo zodpovedajúcim spôsobom zmeniť a doplniť.
(6)
Je vhodné, aby sa toto rozhodnutie uplatnilo 45 dní po jeho uverejnení v Úradnom vestníku Európskej únie, čím by sa zabezpečilo potrebné prechodné obdobie.
(7)
Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 96/609/ES sa mení a dopĺňa takto:
1.
Článok 1 sa nahrádza týmto textom:
„Článok 1
Príslušným orgánom Pobrežia Slonoviny na overovanie a osvedčovanie súladu produktov rybolovu s požiadavkami smernice 91/493/EHS je ‚Ministère de la Production Animale et des Ressources Halieutiques - Direction des Services Vétérinaires et de la Qualité (MIPARH-DSVQ)’.“
2.
Článok 2 sa nahrádza týmto textom:
„Článok 2
Produkty rybolovu a akvakultúry dovezené z Pobrežia Slonoviny musia spĺňať tieto podmienky:
1.
ku každej zásielke musí byť priložený očíslovaný originál veterinárneho osvedčenia, ktoré je riadne vyplnené, podpísané, opatrené dátumom a celé na jednej strane v súlade so vzorom uvedeným v prílohe A k tomuto rozhodnutiu;
2.
produkty musia pochádzať zo schválených prevádzkarní, spracovateľských plavidiel, chladiarenských skladov alebo z registrovaných mraziarenských plavidiel uvedených v prílohe B k tomuto rozhodnutiu;
3.
s výnimkou prípadu voľne uložených mrazených produktov rybolovu určených na výrobu konzervovaných potravín musia byť na všetkých obaloch nezmazateľným písmom napísané slová ‚THE IVORY COAST’ a schvaľovacie/registračné číslo podniku, spracovateľského plavidla, chladiarne alebo mraziarenského plavidla.“
3.
Bod 2 článku 3 sa nahrádza takto:
„2. V osvedčeniach musí byť uvedené meno, funkcia a podpis zástupcu MIPARH-DSVQ a jeho úradná pečiatka v inej farbe ako ostatné údaje.“
4.
Príloha A sa nahrádza textom uvedeným v prílohe k tomuto rozhodnutiu.
Článok 2
Rozhodnutie sa uplatňuje od 2. septembra 2005.
Článok 3
Toto rozhodnutie je určené členským štátom.
V Bruseli 13. júla 2005.